Aespa

aespa係韓國SM娛樂旗下嘅四人女團，成員有韓國籍嘅Karina同埋Winter、日本籍嘅Giselle、中國籍嘅Ningning，另有四位響元宇宙存在嘅AI成員(æ)，2020年憑單曲《Black Mamba》出道。

團史

成立 

2020年10月16號，SM娛樂宣佈將會成立新女團，係繼2014年嘅Red Velvet後再次推出女子團體，亦係繼2016年嘅NCT後再次推出偶像團體，因此呢個新女團廣受關注。27號，SM宣佈第一位加入嘅成員係金旼炡，喺參加梁山市舞蹈節個陣畀SM發掘，因而成為旗下練習生，推算訓練時間為3到5年。28號，SM公佈第二位加入嘅成員係劉知珉，歌唱、饒舌同埋舞蹈都好叻，當初係因為收到SM邀請而成為練習生，響2019年泰民嘅單曲《Want》入面擔任伴舞。29號，SM公佈第三位成員寧藝卓，叻唱歌，係隊內最後生嘅成員，響獲得「我是麥霸」K歌大賽總冠軍後畀SM發掘，最終響2016年成為練習生，同年響SM ROOKIES企劃入面亮相，係aespa中唯一先行亮相嘅成員。30號，SM公佈最後一位成員內永枝利，叻說唱，係通過SM禮拜六選秀而成為練習生，只有練習11個月就出道。

新女團嘅名叫「aespa」。據製作人李秀滿嘅講法，由「化身」同埋「經歷」嘅英文第一個字母組成嘅「ae」，加上有「雙面」之意嘅「Aspect」，結合埋就係新女團嘅名。而團體嘅主旨係「遇見另一個自我化身，體驗全新世界」，所以每個成員都有一個相對應嘅虛擬角色。

2020-2021年 

2020年11月17號，aespa以網上單曲《Black Mamba》正式出道，MV響YouTube公開後24個鐘內觀看次數就突破二千萬，創下韓國團體出道MV第一日最高觀看次數嘅紀錄。20號，佢地以單曲《Black Mamba》首次參加KBS2音樂節目《音樂銀行》；同年12月31號以呢首單曲響MBC歌謠大祭典上演出。呢首歌連續三個禮拜響中國最大嘅音樂流媒體服務QQ音樂韓國週榜排行榜排名第一，亦登上美國告示牌百強單曲榜第100名、美國世界單曲銷售榜第5名，創下韓國藝人出道單曲嘅最高排名。同年11月，aespa響Acha排行榜上空降第14名。2021年1月13號，aespa憑《Black Mamba》先後獲得Gaon Chart Music Awards音源部門年度新人獎、SBS《人氣歌謠》冠軍。不過《Black Mamba》MV被指抄襲德國藝術家Timo Helgert嘅藝術作品。

2月5號，aespa發行第二首單曲《Forever》。呢首歌係翻唱緊劉英振響2000年所創作嘅歌曲，並登上美國世界單曲銷售榜第8名。

5月17號，aespa發行第三張單曲《Next Level》。呢首歌翻唱自A$ton Wyld所作嘅同名歌曲，收錄響《狂野時速：雙雄聯盟》電影原聲帶。6月19號，《Next Level》MV響發行33日後觀看次數突破一億，係aespa第二支觀看次數破億嘅MV。6月21號，《Next Level》響Melon 24Hits排行榜上獲得24小時累計收聽量第一名，係Melon排行榜改版第一位登上24Hits排行榜第一嘅女團。而aespa亦憑《Next Level》再次橫掃樂壇多個獎項，包括Mnet亞洲音樂大獎最佳舞蹈表演女團、韓國音樂大獎年度歌曲等。

10月5號，發行第一張細碟《Savage》，aespa憑呢首歌登上「Billboard 200」第20名。10月20號，《Savage》嘅銷量突破50萬張。10月23號，《Savage》MV觀看次數超過一億，成為aespa第三支破億嘅MV。11月25號，參加美國紐約嘅美斯感恩節大遊行，係第一個出演嘅韓國女團。

12月20號，發佈單曲《Dreams Come True》，翻唱自師姐S.E.S響1999年發表嘅歌曲，並收錄響27號發行嘅SMTOWN冬季專輯《2021 Winter SMTOWN: SMCU EXPRESS》。呢首歌亦登上告示牌世界單曲銷售榜第七名。

12月26號，成員Karina同Winter成為SM企劃「Girls on Top」旗下女團Got the Beat成員。

年尾，aespa獲得金唱片獎「年度藝人」。

2022年 - 2023年 

4月24號，aespa受邀出席美國科切拉音樂節，並響個度唱咗當時未公開嘅英文新歌《Life's Too Short》。

5月12號，《時代雜誌》公佈2022年10名「新一代領袖」，aespa以獨特嘅世界觀同創新嘅概念成功入圍，係第一位入選嘅韓國女團。27號，《福布斯》公佈2022年「30位30歲以下精英榜」，aespa響《娛樂同體育》領域入選，係呢一年唯一入選嘅韓國藝人。

6月1號，SM娛樂宣佈同華納唱片簽署全球合作夥伴關係，將會共同負責aespa音樂內容嘅發行、營銷同推廣，目標係開拓海外市場。同日，公開新大碟嘅先行歌《Illusion》。

6月24號，正式發行英文單曲《Life's Too Short》，宣佈進軍美國市場。

7月5號，aespa受邀出席聯合國2022年度《可持續發展問題高級別政治論壇》，成員響會上發表「Next Generation to the Next Level」演講並表演歌曲《Next Level》。

7月8號，發行第二張細碟《Girls》，宣佈回歸，第一個禮拜嘅銷量高達112多萬張，係響韓國Hanteo Chart上第一個達成百萬銷量嘅女團，亦成功登上美國告示牌二百大專輯榜第3名。7月30號，響韓國舉辦《2022 aespa FAN MEETING : MY SYNK. aespa》Fans見面會，係aespa第一個見面會。

2023年2月25至26號，aespa響韓國蠶室室內體育館舉行第一次演唱會「SYNK : HYPER LINE」。8月5日至6號，aespa響日本東京巨蛋舉行《aespa LIVE TOUR 2023 'SYNK : HYPER LINE' in JAPAN -Special Edition-》演唱會，係出道最短時間就登上東京巨蛋嘅非日本藝人。

2023年5月8號發行第三張細碟《MY WORLD》，第一個禮拜嘅銷量有成169萬8784張，成績刷新歷代韓國女團首週銷量最高紀錄，唔單止突破自身紀錄，仲係SM娛樂歷嚟銷售最高嘅紀錄。

爭議

出道前醜聞 
雖然aespa憑出道曲《Black Mamba》橫掃多個獎項，但因為一系到負面新聞畀人爆咗出嚟，就好似Karina響出道前被指發表「貶低前輩」嘅言論，話防彈少年團同埋EXO嘅Kai好醜樣；Giselle響未出道前被人踢爆有食煙、飲酒、吸毒等不良習慣，響學校蝦蝦霸霸；Winter話自己兩年養過25隻倉鼠因而被指「疑似虐待動物」等，再加上當時出道歌《Black Mamba》MV被指抄襲，令aespa嘅聲望憑受打擊。SM娛樂之後話有關Winter嘅新聞係造謠，其他就未有出面澄清。

舞台失誤 
7月14號，aespa成員帶住新出嘅細碟《Girls》登上音樂節目《M Countdown》，回歸韓國樂壇。但響表演嘅時候，成員Giselle出現多次失誤，因而被指狀態差，網民要求Giselle多練習。

成員

來源

攷 

南韓歌唱組合